Gemeenskappe sukkel, maar ANC koukus by luukse lodgeANC Foto: ANA. Die Demokratiese Alliansie in Noordwes het die LUR vir plaaslike regering en die ouditeur-generaal versoek om ŉ interne ondersoek te doen nadat die ANC in Tswaing-munisipaliteit honderde duisende rand spandeer het aan ŉ “strategiese beplanningsessie”. Kagiso Mangwejane, DA-koukusleier in Tswaing (Delareyville/Sannieshof), het gesê die sessie is by ŉ luukse lodge in die Wieg van die Mensdom gehou waar ŉ motiveringspreker R30 000 betaal is en ŉ fasiliteerder vir R200 000 aangestel is. “Die gemeenskap sit nou al jare sonder water en dienste, maar hulle dink dis heeltemal reg om R236 280 te spandeer aan akkommodasie. Hierdie uitgawes het sonder ŉ raadsbeslissing plaasgevind,” het Mangwejane gesê. “Die munisipaliteit is in ŉ finansiële verknorsing en is in die grond in bestuur deur die ANC. Krediteure staan in ŉ ry, daar is geen diesel vir voertuie nie, pompe en reservoirs is vervalle en in baie gebiede is daar geen watertoevoer nie. Dis normaal vir inwoners om in riool te leef. Tog duur besteding onverpoosd voort.” Mangwejane het gesê die opleidingsessie kon baie goedkoper plaasgevind het. “ŉ Munisipale venue kon teen geen koste nie gebruik word, plaaslike spyseniers kon gebruik word en akademici van plaaslike universiteite kon as gassprekers opgetree het. “Die DA sal dit nie duld nie. Ons sal seker maak dat die saak nie onder die mat ingevee word nie, maar ondersoek word en dat die mense van Tswaing op hoogte gehou word oor die gedrag van korrupte en gierige beamptes.” Hy het gesê Tswaing het ŉ nuwe begin nodig met ŉ regering wat omgee, iemand wat die dienste kan lewer wat hulle so desperaat nodig het. Die ANC versuim ons gemeenskappe en hulle sal eerder die mense se geld gebruik vir ŉ vakansie, onder die dekmantel van ŉ “opleidingsessie”, eerder as om die mense te dien.